Manchester United sa v treťom kole Premier League stretne s Leicesterom City.
Máme za sebou dva pomerne rozdielne ligové zápasy, ktoré sa však skončili rovnakým výsledkom. So Swansea to zďaleka nebolo tak jednoduché, ako predtým s West Hamom. Od začiatku zápasu sa snažili útočiť a takmer nás prekvapili, keď Ayew nastrelil brvno brány. No potom sme už prebrali iniciatívu a snažili sa dať gól. Avšak príliš sa nám prehustenou obranou Labutí nedarilo prechádzať a aj napriek viacerým šanciam sme skórovali až na úplnom konci polčasu vďaka prvému gólu Erica Baillyho. V druhom sa Swansea čoraz viac osmelovala. Na konci prešli na hru iba s dvoma stopérmi, čo bola voda na náš mlyn. Ich obrana sa o pár minút rozpadla a my sme pridali tri rýchle góly. S výsledkom teda môžeme byť spokojní, avšak hra už taká dobrá nebola.
V poslednom stretnutí pred reprezentačnou prestávkou sa opäť predstavíme doma. Na Old Trafford zavítajú Líšky z Leicesteru. José Mourinho má k dispozícii všetkých hráčov a do plného tréningu sa už zapojili aj Young a Shaw. Obaja už odohrali takmer hodinu za rezervné mužstvo, preto je možné, že sa aspoň na lavičke objavia.
Vzhľadom na naše výsledky a na to, že ešte nebudeme hrať žiadne zápasy počas týždňa predpokladám, že opäť v zostave bude minimum zmien, ak vôbec nejaká. Možno dostane tentokrát šancu od začiatku Anthony Martial, po ktorom viacero fanúšikov túži. Avšak nie vždy si uvedomujú skvelú prácu Marcusa, ktorý od maká do plnej obrany a snaží sa tvoriť hru. Pritom však stále stíha aj defenzívu a pomáha ľavému obrancovi. Kto vie, či by toto zvládol aj Anthony. Každopádne manažér ho zatiaľ nasadzuje veľmi citlivo a Tony mu to krásne vracia číslami. Uvidíme teda, či v sobotu dostane priestor od začiatku.
Včera vybuchla ďalšia "prestupová bomba," keď Zlatan Ibrahimović ohlásil návrat do klubu. Hráč jeho kvalít sa rozhodne hodí vždy a najmä má víťaznú mentalitu a dokáže to počas ťažkých momentov zobrať na seba. Po odchode Wazzu bolo treba, aby to celé neležalo len na Carrasovi, takže ja som veľmi rád, že sme Ibrovi ponúkli nový kontrakt do konca aktuálnej sezóny. Aj keď manažér dnes na tlačovej konferencii povedal, že neočakáva Zlatanov štart v tomto kalendárnom roku a ráta s ním na druhú polovicu sezóny.
Leicester má za sebou už tri súťažné zápasy. V prvom kole takmer šokujúco porazil Arsenal, avšak prílišná pasivita v závere ich stála body. V druhom kole si už celkom pohodlne poradili s Brightonom a počas týždňa nastúpili na druhé kolo Carabao Cupu (Ligový pohár) proti Sheffieldu, ktorý porazili pohodlne 4:1. Craig Shakespeare robí v tíme dobrú prácu, ale stále to pravdepodobne nebude také, ako v ich čarovnej majstrovskej sezóne. Líšky naznačili svoje možnosti a pre nás to bude pravdepodobne najťažší z prvých troch súperov. Avšak treba vyhrať a potvrdiť, že prvé dve vysoké výhry neboli náhodné.
Craig Shakespeare
Prehľad:
Zranení: Rojo, Ibrahimović
Štart otázny: Young, Shaw
Nemôžu nastúpiť:
Predpokladaná zostava:
Zápas: Manchester United vs Leicester City ; Premier League
Výkop: 26.8. 2017 ; 18:30 (SEČ)
TV: DIGI Sport 1
Rozhodca: Michael Oliver
Linky: livetv.sx/en , livesportstreams.tv , football streams , sknazivo.com
Zdroj: manutd.com ; goal.com ; premierleague.com ; flashscore.sk